שירה אטינג

שירה אטינג (נולדה ב-10 בספטמבר 1986) היא טייסת מסוקי קרב ישראלית, רב-סרן במילואים, שותפה בקרן הון סיכון, לשעבר יושבת ראש פורום 555 וממובילות המחאה נגד הרפורמה המשפטית, במסגרת תנועת "אחים לנשק".
ביוגרפיה

שירה אטינג נולדה וגדלה ביישוב מכבים לאב טייס קרב ואם פסיכואנליטיקאית. במהלך לימודי התיכון השתתפה במסלול המנהיגות של עמותת "Lead". שירתה בכפר הנוער כנות במסגרת שנת שירות.

 שרות צבאי 
בשירותה בצה"ל התקבלה לקורס טיס, ובסיומו, בשנת 2008, הוסמכה כטייסת מסוק הקרב AH-1 קוברה הראשונה בישראל. היא שירתה בחיל האוויר 8.5 שנים, מתוכן כ-5.5 שנים בקבע כטייסת AH-1 קוברה, כמדריכה וכמפקדת במגמת טייסי מסוקי קרב בבית הספר לטיסה.

אטינג משרתת במילואים כמדריכה בבית הספר לטיסה בדרגת רב-סרן.

ב-2023 עם ניסיון ממשלת ישראל השלושים ושבע להעביר את פסקת ההתגברות, הקפיאה אטינג את התנדבותה לשירות המילואים. אולם עם פרוץ מלחמת חרבות ברזל היא קראה לכל מי שנדרש להגנת המדינה להתייצב לשירות ללא היסוס.

 השכלה 
ב-2008, במהלך קורס הטיס, סיימה אטינג תואר ראשון במתמטיקה ומדעי המחשב באוניברסיטת בן-גוריון בנגב.

ב-2015 השלימה תואר שני בלימודי איכות הסביבה באוניברסיטת אוקספורד. עבודת התזה שלה התמקדה בנושא "טיהור מי שופכין בעזה".

 קריירה אזרחית 
בשנים 2015–2016 הייתה עמיתה ב"מרכז מילקן". כחלק מהתוכנית שובצה בתפקיד ניהולי במשרד הכלכלה ובמקביל כתבה מחקר יישומי שעסק בפיתוח פתרונות פיננסיים עבור טכנולוגיות מים.

בשנים 2016–2018 עבדה כיועצת במשרד הישראלי של חברת הייעוץ "מקינזי".

ביולי 2018 התמנתה למנהלת מכינה קדם-צבאית בני ציון בשאיפה לשקם אותה לאחר אסון נחל צפית. אחת מהחלטותיה הראשונות הייתה שלא לפתוח את שנת הלימודים במכינה, על מנת לשקם את המכינה ולהכין תוכנית חדשה. היא החליפה את הדירקטוריון ובנתה את הצוות מחדש, אך שנה לאחר מכן החליט משרד החינוך שלא לפתוח את המכינה ואטינג הגישה את התפטרותה.

החל מ-2019 משמשת אטינג כמשקיעה בקרן ההשקעות וינטג' (Vintage Investment Partners) ומובילה בקרן את תחום טכנולוגיות אקלים וטכנולוגיות בריאות. כשותפה בקרן היא פעילה להגדלת הגיוון התעסוקתי לנשים ולערבים.

 הופעות בתקשורת 
ב-2017 היא הופיעה בחמישה פרקים בסדרה "הטייסות", ששודרה ב-yes דוקו.

בספטמבר 2023, אמרה בראיון מתוך כתבה על פעילות תנועת אחים לנשק במסגרת המחאה נגד הרפורמה המשפטית בתוכנית 60 דקות, שיש צורך שיהיה לטייסים ביטחון במקבלי ההחלטות כאשר ילדים עלולים להיפגע כתוצאה מפעולות מבצעיות אליהן הם נשלחים. בהמשך הכתבה טענה, במענה לשאלה על הסכסוך הישראלי-פלסטיני, כי הדרך היחידה בה ניתן יהיה לעצור את הכיבוש הישראלי בעתיד היא להבטיח שמדינת ישראל תישאר דמוקרטית.

 פעילותה במסגרת המחאה נגד הרפורמה המשפטית 
לאחר פרסום תוכנית הרפורמה המשפטית בינואר 2023 הצטרפה אטינג כפעילה מרכזית במחאה נגד צעדי החקיקה, במסגרת עמותת "אחים לנשק". היא השתתפה במגוון פעילויות במסגרת המחאה, הרבתה לנאום בהפגנות, בכלל זה בהפגנה המרכזית בקפלן למול 230 אלף איש. כמו כן התראיינה בנושא באמצעי התקשורת בישראל ומחוץ לישראל.

בפברואר 2023 בהפגנה מול ביתו של שר החינוך יואב קיש דיברה על בג"ץ אליס מילר ועל כך ששילוב נשים בחיל האוויר שיפר את החיל, ועל הפחד שהרפורמה תפגע ביכולת שלה לשרת במילואים.

במרץ 2023 אמרה בראיון כי הרפורמה תפגע בכל רכיבי חייה, כאישה, טייסת במילואים, בעבודתה ובזוגיותה.

 חיים אישיים 
נשואה לשני גור. לשתיים שתי בנות משותפות. המשפחה מתגוררת בכפר סבא.

 הוקרה 
2022 - 10 המשפיעים הלהט"בק בהייטק הישראלי
2022 - 40 הצעירים המבטיחים של מגזין The Marker

קישורים חיצוניים

 60Minutes travels to Israel to report on historic protests - ה-18 בספטמבר 2023

הערות שוליים

קטגוריה:טייסי חיל האוויר הישראלי
קטגוריה:טייסות ישראליות
קטגוריה:נשים בצה"ל
קטגוריה:בוגרות אוניברסיטת בן-גוריון בנגב
קטגוריה:בוגרי אוניברסיטת בן-גוריון בנגב
קטגוריה:בוגרות אוניברסיטת אוקספורד
קטגוריה:בוגרי אוניברסיטת אוקספורד
קטגוריה:ראשי מכינות קדם צבאיות
קטגוריה:להט"ביות ישראליות
קטגוריה:עובדי מקינזי ושות'
קטגוריה:פעילי אחים לנשק
קטגוריה:ישראליות שנולדו ב-1986
קטגוריה:ישראלים שנולדו ב-1986